આપણાં શાસ્ત્રોમાં જે વાત ધર્મરૂપે કરવાની લખાઈ છે તે વૈજ્ઞાનિક અને આરોગ્યને ફાયદારૂપ જ છે. આનું વધુ એક ઉદાહરણ છે પાણી ગરમ કરીને પીવું. આજે પણ ધર્મને ચુસ્ત રીતે અનુસરતા લોકો પાણી ગરમ કરીને પીવે છે અને પોતાની તબિયત તરોતાજા રાખે છે. પશ્ચિમી વિજ્ઞાન હૂંફાળા પાણીના કેટલા ફાયદા ગણાવે છે તે તમે વાંચશો તો તમને પણ થશે કે આપણાં શાસ્ત્રો કેટલાં આધુનિક છે અને સમયથી આગળ છે. ગરમ પાણી પીવાથી સૌ પ્રથમ તો નાક ચોખ્ખું થાય છે. ગરમ પાણીમાં વરાળ રહેલી હોય છે. આથી ગરમ પાણી પીવો ત્યારે થોડી વરાળ પણ નીકળે છે જે તમારા નાકમાં જાય છે અને આથી તમારું નાક જો બંધ હોય તો ખૂલે છે. તમને સાઇનસની તકલીફ હોય તો તેમાં પણ રાહત મળે છે. તમારી ડોકમાં પણ જો કોઈ કચરો ભરાયો હોય તો તે સાફ થાય છે. આથી અવાજ બેસી ગયો હોય તો અવાજ પણ ખુલે છે.